	Targed/Target 1
	Mireinio eich sgiliau cyfeirnodi (e.e. dyfyn-nodau dwbl) - gan gydymffurfio â chanllawiau cyfeirnodi y brifysgol.

	Targed/Target 2
	Gwella eich sgiliau dadansoddi drwy gefnogi eich sylwadau gan ddefnyddio gwaith awduron mewn erthyglau academaidd

	Targed/Target 3
	



Gan ddefnyddio'ch ysgol leoliad PAP neu Ysgol Arweiniol y Rhwydwaith fel cyd-destun, ysgrifennwch gynnig ar gyfer prosiect cymunedol ysgol.
Pwrpas yr aseiniad hwn yw ysgrifennu cynnig ar gyfer prosiect cymunedol ysgol. Gellir ystyried prosiect cymunedol ysgol fel ffordd o ddod ag ysgol a’r gymuned ehangach yn agosach gan annog gwell cydweithrediad rhwng y ddau. Pan drafodir cynnig prosiect golygir “dogfen sy’n hwyluso’r perthynas proffesiynol rhwng sefydliad a chyfranwyr allanol” (Bendall, 2020). Dyna’r fframwaith cychwynnol ar gyfer prosiect sydd yn dangos yn glir beth fydd yn cael ei gyflawni, yn ogystal â phryd a ble. Penderfynwyd creu cynnig prosiect ar gyfer Ysgol A. Cyn mynd ati i gynllunio’r prosiect edrychwyd yn ofalus ar Gynllun Datblygu’r Ysgol (CDY), yn benodol blaenoriaethau’r cynllun, er mwyn benderfynu ar ba agwedd gellir datblygu gorau trwy weithio efo cymuned ehangach yr ysgol. Penderfynwyd ffocysu ar Flaenoriaeth 5 o’r CDY (2019) sef “Datblygu a gweithredu ‘cynllun dysgu ac addysgu’ o fewn blynyddoedd penodol/ar draws adrannau er mwyn gwir targedu anghenion disgyblion a gwella cynnydd/safonau disgyblion ar draws yr ysgol”. Nodwyd gan yr ysgol ei fod yn bosibl i gyfoethogi’r flaenoriaeth trwy ddefnyddio’r gymuned ehangach, megis asiantaethau allanol, a chymorth ysgol i ysgol. Wrth fynd ati i feddwl am gynnig ar gyfer prosiect cymunedol penderfynwyd rhoi sylw penodol ar yr agwedd o ‘wella cynnydd/safonau disgyblion ar draws yr ysgol’. Er mwyn gwneud hyn cynlluniwyd cynnig prosiect a fydd yn ffocysu ar ddatblygu amgylchedd dysgu allanol yr ysgol gan hefyd datblygu/gwella’r cyfleoedd sydd ar gael i’r plant wrth iddynt weithio tu allan. Gellir cysylltu hyn efo gweledigaeth yr ysgol sydd yn dweud ei fod yn 
“ymrwymedig i ddarparu addysg gynhwysol o safon uchel mewn amgylchfyd dysgu sy’n hyrwyddo datblygiad pob plentyn, drwy feithrin dealltwriaeth o’r byd o’u cwmpas a magu parch a diddordeb tuag at eu diwylliant, eu treftadaeth, eu hamgylchedd, a thuag at yr iaith Gymraeg gan eu paratoi i fod yn ddysgwyr gydol oes.”
(Ysgol Gynradd Aberteifi, 2017)
Mi fydd y cynnig prosiect hwn yn helpu “hyrwyddo datblygiad pob plentyn” (2019) trwy’r defnydd o’r amgylchedd dysgu allanol yn ogystal ag asiantaethau allanol a’r gymuned ehangach. Bwriedir gwahodd y gymuned/busnesau lleol i gynorthwyo efo greu’r amgylchedd dysgu newydd gan yna gwahodd asiantaethau allanol i gynnig cyfleoedd dysgu fwy ysgogol i’r disgyblion. Gwelwyd bod dysgu yn yr amgylchedd allanol yn buddio pobl ym mhob agwedd o’u bywydau (Institute for Outdoor Learning, 2020).
Pan drafodir ymglymiad cymuned ag ysgol golygir y cysylltiad rhwng ysgolion ac unigolion, busnesau, ac asiantaethau ffurfiol ac anffurfiol o fewn cymuned (Sanders, 2003). Ni fyddai’n bosibl gweithredu’r prosiect hwn yn llwyddiannus heb gefnogaeth lawn y rhieni a’r gymuned leol. Mae cydweithio rhwng ysgol a chymuned yn bwysig iawn ar gyfer datblygiad yr ysgol a’u disgyblion, a datblygiad y gymuned. Dywed Dewey (1915/1980), 
“What the best and wisest parent wants for his own child, that must the community want for all of its children. Any other ideal for our schools is narrow and unlovely.”
(Dyfynnwyd gan Sanders, 2003)
Mae’n bwysig bod rhieni'r disgyblion yn cytuno efo’r prosiect cyn iddo fedru cael ei weithredu. Mae’r prosiect hon yn un a fydd y rhieni yn medru chwarae rôl amlwg ynddi ac felly mi fyddant yn medru bod yn ymwybodol o sut mae’r prosiect yn datblygu. 
Ffocws y prosiect yw datblygu amgylchedd dysgu allanol yr ysgol gan hefyd datblygu/gwella’r cyfleoedd sydd ar gael i’r plant wrth iddynt weithio tu allan. Penderfynwyd ffocysu ar amgylchedd dysgu allanol yr ysgol gan ei fod yn ffordd o gynnig ystod o gyfleoedd newydd i’r disgyblion trwy gydol eu bywyd ysgol. Dywed Bailie (2010), “Engagement in the natural environment provides authentic and concrete opportunities for children to enhance development in all domains” (dyfynnwyd yn Harte, 2013). Mae’r defnydd o’r amgylchedd allanol yn galluogi disgyblion i ddatblygu yn wybyddol, emosiynol, corfforol a chymdeithasol. Mi fydd y prosiect hwn yn cynnig ystod o gyfleoedd i gynnwys gwahanol agweddau o’r gymuned megis busnesau lleol, rhieni, asiantaethau allanol, ac ati. Ceir nifer o lwyddiannau gan Ysgol A, gan gynnwys ennill 'Gwobr Sgolion-Eco Platinwm', derbyn achrediad Cyfnod 3 cynllun ysgolion iach, yn ogystal ag achrediad Gwobr Ysgolion Rhyngwladol (ISA). Trwy ddatblygu amgylchedd dysgu allanol yr ysgol gan hefyd cynnig ystod o gyfleoedd i’r disgyblion datblygu yn yr amgylchedd hwn gall yr ysgol parhau i dderbyn gwobrau fel yr uchod. Bwriedir defnyddio’r amgylchedd dysgu allanol i annog y disgyblion i fod yn fwy iach, i weithio’n annibynnol ac o fewn grŵp, yn ogystal â datblygu eu sgiliau academaidd. Gellir cysylltu hyn efo Pedwar Diben Donaldson (2015) sydd yn chwarae rhan allweddol o’r cwricwlwm newydd i Gymru. Ystyriwyd pob un o’r Pedwar Diben wrth fynd ati i greu’r cynnig prosiect ond bu rhai yn cael fwy o bwyslais o fewn y prosiect nag eraill. Yn benodol mi fydd y prosiect yn annog y disgyblion i fod “yn ddinasyddion egwyddorol, gwybodus” ac “yn unigolion iach, hyderus” (2015). Mi fydd y disgyblion yn derbyn fwy o gyfleoedd i gyflawni gwaith academaidd ac ymarferol yn yr awyr agored, a dysgu am sut i gadw’n iach. Ceir enghraifft dda o brosiect tebyg gan Ysgol B. Noda Estyn (2016) yn ei adroddiad bod Ysgol B wedi datblygu ei amgylchedd awyr agored yn llwyddiannus efo cymorth ei gymuned leol. Dangoswyd bod y datblygiad wedi arwain at amgylchedd dysgu fwy tawel gyda gwellhad yn lles a mwynhad disgyblion yn yr ysgol. Gobeithir cyrraedd yr un canlyniad trwy weithredu'r prosiect hwn yn Ysgol A.
Yn gyffredinol, rhoddwyd fwy o bwyslais ar ddysgu awyr agored o fewn y Cyfnod Sylfaen (CS) nag o fewn Cyfnod Allweddol 2 (CA2). Ceir llawer fwy o ddogfennau academaidd ar ddysgu awyr agored yn y CS nag yn CA2. Daw hyn yn amlwg wrth edrych ar ddogfennau'r llywodraeth, lle cafwyd 'Llawlyfr Dysgu Awyr Agored' (Llywodraeth Cynulliad Cymru, 2009) ar gyfer CS ond nid ar gyfer CA2. Er hynny credaf fod dysgu yn yr awyr agored yn medru bod yn fuddiol ar gyfer plant o bob oedran gan ei fod yn galluogi’r disgyblion i ddysgu trwy brofiadau. Yn ogystal mae nifer o’r strategaethau a defnyddiwyd wrth ddysgu disgyblion CS yn yr awyr agored yn medru cael eu defnyddio i ddysgu disgyblion CA2. O fewn y llawlyfr nodwyd bod “Cymru’n arwain y ffordd yn y DU o ran datblygu dysgu yn yr awyr agored” a bod “dysgu yn yr awyr agored yn elfen hanfodol” o’r maes dysgu trwy brofiadau. Mi fydd y prosiect hwn yn helpu’r ysgol i ddatblygu dysgu yn yr awyr agored yr un peth a gweddill ysgolion Cymru. O fewn astudiaeth gan Marchant (2019) nodwyd bod cyfranogwyr yr astudiaeth yn cefnogi’r defnydd o ddysgu awyr agored yng nghwricwlwm CA2 gan eu bod nhw’n gweld ystod o fuddiannau yn deillio o’r broses. Mi oedd canfyddiadau’r astudiaeth yn dangos bod dysgu awyr agored yn medru “ennyn brwdfrydedd, ymgysylltu a chefnogi plant o bob gallu dysgu i gyrraedd nodau cwricwlaidd ochr yn ochr â gwelliannau cadarnhaol i iechyd a lles”. Os fydd disgyblion Ysgol A yn gweld yr un fath o fuddiannau i ddysgu awyr agored a’r ysgolion yn yr astudiaeth mi fydd gwellhad amlwg i’w weld yn gynnydd/safonau’r disgyblion. Mi fydd hyn yn ei thro yn galluogi’r ysgol i nodi cynnydd cryf wrth fesur effaith o fewn y flaenoriaeth.
Gellir cysylltu’r hyn sydd yn cael eu datblygu o fewn y prosiect hwn efo Model Datblygu Bioecolegol Bronfenbrenner. Mae model Bronfenbrenner yn cynnwys pedwar system benodol - Meicrosystem, ‘Mesosystem’, ‘Exostystem’, a’r ‘Macrosystem’. Mae’r meicrosystem yn trafod perthnasau, rhyngweithiadau ac amgylchiadau uniongyrchol unigolyn e.e. rhieni’r unigolyn neu’r amgylchedd ysgol. Nesaf ceir y ‘mesosystem’ sydd yn cwmpasu'r rhyngweithiad uniongyrchol rhwng dwy agwedd o’r meicrosystem megis y perthynas rhwng rhieni’r unigolyn a’u hathrawon (dyfynnwyd gan Learning Theories, 2017). Mi fydd y prosiect cymunedol ysgol hwn yn gyntaf yn effeithio ar y perthynas rhwng rhieni ac athrawon y disgyblion, gan hefyd cryfhau perthynas y ddwy efo aelodau o’r gymuned. Yn ail, mi fydd datblygu amgylchedd dysgu allanol yr ysgol yn cael effaith ar amgylchiadau unionyrchol y disgyblion. Felly, ceir effaith mawr ar meicrosystemau a ‘mesosystemau’r disgyblion o ganlyniad i’r prosiect a fydd yn eu tro yn cael effaith ar ddatblygiad pob unigolyn. Yn ogystal â Bronfenbrenner gellir cysylltu agweddau o’r prosiect efo damcaniaeth Vygotsky. Roedd Vygotsky yn credu bod plant yn dysgu’n weithredol gan ddatblygu eu dealltwriaeth trwy brofiadau uniongyrchol. Credai bod plant yn dysgu trwy broses datblygu barhaus (Redford, 2013). O fewn y prosiect mi fydd y disgyblion yn derbyn y cyfle i weithio efo aelodau o’r gymuned a fydd efo well dealltwriaeth o’r awyr agored nag sydd ganddyn nhw. Fedrir cysylltu hyn efo theori ‘Person Arall Mwy Gwybodus’ (MKO) Vygotsky, yn ogystal â’u theori ‘Parth Datblygiad Procsimol’ (ZPD) sydd yn trafod yr hyn gall unigolyn dysgu yn annibynnol ar hyn gall yr unigolyn dysgu efo cymorth o MKO. Trwy ddatblygu’r amgylchedd dysgu allanol fedrir cyflwyno gweithgareddau gwahanol sydd yn fwy heriol i’r disgyblion sydd o hyd o fewn eu ZPD gan hefyd cynnig cymorth iddynt fel MKO.
Prif nod y prosiect hwn yw datblygu’r cyfleoedd mae’r disgyblion yn derbyn wrth iddynt weithio tu allan trwy ddatblygu amgylchedd dysgu allanol yr ysgol. Bwriedir creu amgylchedd lle fu’r disgyblion yn medru dysgu yn ystod gwersi yn ogystal â datblygu sgiliau personol amser egwyl. Penderfynwyd ffocysu’n benodol ar ddatblygu'r adnoddau sydd ar gael ar y cae chwarae yn ogystal â’r defnydd sydd yn medru cael ei wneud o’r ardal coedwig (gweler Atodiad A). Gofynnir bod busnesau lleol yn helpu trwy roddi adnoddau naturiol e.e. bonion coed, ac adnoddau gwneud os fydd angen. Ar ôl derbyn yr adnoddau sydd angen gofynnir i wirfoddolwyr o’r gymuned leol dod i gynorthwyo athrawon yr ysgol a rhieni’r disgyblion wrth iddynt fynd ati i greu'r amgylchedd dysgu allanol. Bwriedir creu ardal dysgu grŵp neu ardal eistedd o fewn yr ardal coedwig gan ddefnyddio bonion coed fel cadeiriau. Ger yr ardal eistedd hon golygir creu pwll dŵr bas er mwyn denu bywyd gwyllt e.e. brogaod (gweler Atodiad B). Ar ôl datblygu’r ardal efo chymorth y gymuned a fedrir mynd ati i’w datblygu yn fwy trwy weithgareddau efo’r disgyblion megis adeiladu tai adar neu gynefin i drychfilod. Yn ogystal â datblygu’r ardal dysgu mi fydd y gweithgareddau hyn yn cynnig ystod o gyfleoedd i’r disgyblion datblygu eu sgiliau amrywiol. Byddant yn medru datblygu yn greadigol ac yn ymarferol wrth greu'r cynefinoedd newydd i’r bywyd gwyllt yn ogystal â’u sgiliau rhifedd wrth gynllunio’r cynefinoedd. Mi fydd datblygu’r ardal coedwig yn fuddiol iawn i’r ysgol a’r disgyblion gan ei fydd yn cynnig ystod o gyfleoedd i gydweithio efo’r gymuned yn y dyfodol a hefyd yn gynnig amrywiaeth o gyfleoedd dysgu i’r disgyblion. Bwriedir datblygu’r ardal coedwig i fod yn rhyw fath o addasiad ar ysgol goedwig. Noda O’Brien (2009) bod ysgolion coedwig yn galluogi disgyblion i ddatblygu’u hunan-barch a hyder, gwella’u sgiliau cymdeithasol ac echddygol corfforol, yn ogystal â gwella’u cymhelliant ac annog canolbwyntio. 
Yn ogystal â datblygu’r ardal coedwig i fod yn fwy addysgiadol penderfynwyd gwella’r adnoddau sydd ar gael i’r disgyblion ar y cae chwarae. Bwriedir datblygu’r cae chwarae ei hunain er mwyn sicrhau bod y disgyblion yn derbyn y cyfle gorau i ddatblygu eu sgiliau amrywiol e.e. corfforol a chymdeithasol, yn ystod gwersi ymarfer corff, gan hefyd rhoi’r cyfle gorau iddynt ddatblygu sgiliau yn annibynnol amser egwyl. Noda Talbot (2001, dyfynnwyd gan Bailey, 2006) bod
“physical education helps children to develop respect for the body... develops an understanding of the role of aerobic and anaerobic physical activity in health, positively enhances self-confidence and self-esteem, and enhances social and cognitive development and academic achievement”.
Mi fydd angen cymorth oddi wrth y gymuned i ddatblygu’r maes rygbi sydd yn barod yn bodoli trwy farcio allan y cae yn gywir gan hefyd marcio allan trac rhedeg syml o gwmpas y maes rygbi. Mi fydd angen ychydig o arian i brynu mwy o adnoddau chwaraeon neu i wella’r adnoddau sydd gan yr ysgol yn barod. Ar ôl gwella’r adnoddau mi fydd y disgyblion yn medru derbyn mwy o’u gwersi ymarfer corff yn yr awyr agored ac mi fydd yr ysgol yn medru gwahodd mwy o asiantaethau allanol i gynnal sesiynau ffitrwydd efo’r disgyblion. Y gobaith efo datblygu’r adnoddau awyr agored sydd ar gael i’r disgyblion yw eu hannog i fod yn fwy actif yn ystod amser rhydd e.e. amser egwyl. Yn ogystal gobeithir bod yr adnoddau yn denu’r disgyblion i eisiau chwarae rôl fwy blaenllaw yn ystod eu gwersi ymarfer corff. Noda Estyn (2008), dylai ysgolion “darparu’r isafswm gofynnol argymelledig o addysg gorfforol” i’w disgyblion, sef y gwersi addysg gorfforol wythnosol, yn ogystal ag “amrediad ehangach o weithgareddau corfforol”. Mi fydd y disgyblion yn medru cyflawni’r gweithgareddau corfforol ychwanegol hyn yn ystod amser egwyl gan ddefnyddio’r adnoddau newydd sydd ar gael iddynt.
Ceir gardd adran iau rhwng y ddwy iard chwarae. Ar hyn o bryd nid yw’r ardd yn cael ei ddefnyddio llawer gan y disgyblion oherwydd nid ydynt yn cael yr amser i wneud rhywbeth efo. Trwy weithredu’r prosiect cymunedol hyn bwriedir cynnig fwy o gyfleoedd i’r disgyblion a’r gymuned dod at ei gilydd i greu gardd a fydd yn helpu’r disgyblion dysgu am gynaliadwyedd a bwyta’n iach. O fewn yr ardd ceir deuddeg llain wahanol, un i bob dosbarth o fewn yr adran iau. Mi fydd aelodau o’r gymuned e.e. garddwyr neu ffermwyr, yn cael eu gwahodd i’r ysgol i weithio efo pob dosbarth yn unigol i greu gardd lysieuol. O fewn eu gwersi mi fydd y disgyblion yn dysgu am fwyta’n iach a’r buddiannau o fwyta llysiau. Mi fyddant yna yn mynd ati i dyfu llysiau yn llain eu dosbarth nhw efo chymorth o’r gymuned, athrawon yr ysgol a rhieni sydd yn gwirfoddoli i helpu. Ar ôl tyfu’r llysiau mi fydd y disgyblion hyn yn medru cynnal stondin llysiau ysgol yn y farchnad leol lle fyddan yn gwerthu’r llysiau efo’r gobaith o greu elw. Mi fydd y cyfle hwn yn galluogi’r disgyblion i ddysgu am sut i farchnata’n llwyddiannus yn ogystal â’r defnydd o arian o fewn sefyllfa byd go iawn. Trwy ymgymryd â’r gweithgaredd hwn mae disgyblion yn datblygu sgiliau megis cyfrifoldeb, cydweithio a rhifedd, yn ogystal â’u dysgu i fwyta’n fwy iach (Montessori Nature, 2019). 
Mi fydd y prosiect hwn yn cael effaith ar gynnydd/safonau disgyblion yr ysgol mewn nifer o wahanol ffyrdd. Er mwyn mesur effaith y prosiect ar gynnydd y disgyblion yn bersonol mi fydd angen i’r athrawon cynnal arsylwadau dyddiol o fewn y dosbarth yn ogystal ag yn yr amgylchedd allanol. Un fantais o arsylwi yw bod yr athro yn derbyn tystiolaeth uniongyrchol o’r cynnydd mae’r disgyblion yn gwneud o ddydd i ddydd. Trwy arsylwi’r disgyblion yn yr amgylchedd dysgu allanol mi fydd yr athro yn medru gweld sut maent yn rhyngweithio â’r amgylchedd newydd yn ystod sesiynau ffurfiol yn ogystal ag yn ystod amser rhydd. Trwy arsylwi’r disgyblion o fewn yr ystafell dosbarth a fedrir asesu’r cynnydd maent wedi gwneud yn academaidd yn ogystal ag yn bersonol e.e. sgiliau cymdeithasol a llafar. Gellir defnyddio strategaethau asesu ar gyfer dysgu (AagD) i gynorthwyo efo hyn megis ‘meddwl-paru-rhannu’ neu fodiau i fyny. Trwy’r defnydd o ‘meddwl-paru-rhannu’ gall yr athro gwrando ar yr hyn mae'r plant yn gwybod neu yn meddwl yn annibynnol yn ogystal â’r hyn maent yn dysgu trwy drafod efo partner ac yna efo gweddill y dosbarth. Mi fydd yr athro yn medru sylwi ar beth mae’r disgyblion gwir yn gwybod trwy ddefnyddio’r strategaeth AagD hon. Trwy ddefnyddio strategaeth ‘bodiau i fyny’ ar ddechrau ac ar ddiwedd sesiwn mi fydd yr athro yn medru asesu cynnydd y disgyblion o fewn un sesiwn neu ar draws cyfnod o sesiynau dilynol. Dywed Dewey (1938, p. 68),
‘Observation alone is not enough. We have to understand the significance of what we see, hear, and touch. This significance consists of the consequences that will result when what is seen is acted upon’.
Golygir hyn fod angen i’r unigolyn sydd yn arsylwi cael dealltwriaeth dda o’r hyn sydd yn digwydd o fewn yr amgylchedd penodol yn ogystal â dealltwriaeth dda o’r unigolion sydd yn cael eu harsylwi. Gan mae’r athro fydd yn cynnal yr arsylwadau ni ddylai hyn fod o unrhyw drafferth iddynt oherwydd nhw sydd yn paratoi’r amgylchedd ac maent yn dod i adnabod y disgyblion yn dda trwy eu dysgu pob dydd.  
Datblygwyd yr ardal dysgu allanol ar gyfer y disgyblion er mwyn gwella’r cyfleoedd sydd ar gael iddynt yn ystod eu hamser yn yr ysgol. O ganlyniad i hyn mi fydd yn bwysig i ofyn i’r disgyblion am eu hadborth nhw am y datblygiadau er mwyn mesur yr effaith maent yn credu bod y prosiect wedi cael. Gellir derbyn adborth disgyblion naill ai ar lafar neu trwy’r defnyddio o holiadur. Fedrir dosbarthu holiadur i’r disgyblion yn ymwneud a’r newidiadau yn yr amgylchedd dysgu allanol a’u gofyn i’w cwblhau yn wir. Er mwyn derbyn adborth ar lafar gall y pennaeth cynnal cyfweliad efo grŵp o ddisgyblion o wahanol alluoedd. Dywed Denzin a Lincoln (1998) (dyfynnwyd gan Austin),
‘The group interview has the advantages of being inexpensive, data rich, flexible, stimulating to respondents, recall aiding, and cumulative and elaborative, over and above individual responses.’ 
Yn y sefyllfa hon mi fydd cynnal cyfweliad grŵp yn galluogi’r pennaeth i gymharu atebion y gwahanol unigolion yn gyflym er mwyn gwir asesu effaith datblygu’r amgylchedd dysgu allanol. 
Fedrir cynnal teithiau dysgu o gwmpas yr ysgol a’r amgylchedd dysgu allanol er mwyn weld faint o gynnydd bydd y disgyblion wedi’u gwneud ers i’r amgylchedd dysgu cael ei ddatblygu. Gellir craffu ar waith disgyblion ar draws yr ysgol er mwyn gweld os oes gwahaniaeth positif amlwg i’w gael rhwng y gwaith oedd yn cael eu cyflawni cyn i’r amgylchedd dysgu allanol cael ei ddatblygu a’r gwaith sydd yn cael eu cyflawni ar ôl y datblygiad. Dylid gwahodd rhai o lywodraethwyr yr ysgol i gymryd rhan yn y teithiau dysgu er mwyn cael set o lygaid diduedd i fesur effaith y prosiect. Trwy gynnal teithiau dysgu fedrir adrodd yn ôl i’r athrawon ar sut maent yn defnyddio’r amgylchedd dysgu allanol mewn ffordd lwyddiannus yn ogystal â’r ffyrdd gallent ddatblygu eu haddysgu.
Ar y cyfan, credaf fod y prosiect hwn yn un llwyddiannus a fydd yn helpu’r ysgol i gyrraedd nod ei flaenoriaeth yr un pryd a chryfhau’u perthynas efo’r gymuned. Wrth gwblhau dadansoddiad SWOT o’r prosiect (gweler Atodiad C) fedrir gweld bod nifer o gryfderau gan y prosiect yn ogystal â rhai gwendidau posibl. Mi fydd y prosiect yn adeiladu ar yr hyn mae’r ysgol yn barod yn gwneud gydag Estyn yn nodi yn ei adroddiad diweddaraf bod yr ysgol “yn gwneud defnydd da iawn o’r ardaloedd allanol i gyfoethogi'r addysgu a’r dysgu yn y Cyfnod Sylfaen” (2017). Mi fydd y prosiect hwn yn galluogi’r ysgol i gyfoethogi’r dysgu ac addysgu yn CA2 yn ogystal. O ran y cyfleoedd tu allan i’r ysgol, bydd y prosiect yn cryfhau’r perthynas rhwng yr ysgol a’r gymuned leol ac yn cynnwys rhieni yn addysgu eu plant. Noda Estyn (2018) bod yr ysgol yn barod yn creu perthynas gref efo’u rhieni gyda’r staff yn cyfarch y plant a’u rhieni wrth y drws pob dydd, yn ogystal â chynnal polisi drws agored ar bob adeg. Mi fydd y prosiect hwn yn adeiladu ar y perthynas rhyngddynt. Yn ogystal, mi fydd yn galluogi’r ysgol i ddatblygu pob un o’r Pedwar Diben ar gyfer disgyblion ar draws yr ysgol gyfan. Byddant yn datblygu gallu’r disgyblion i fod yn “unigolion iach, hyderus” (Donaldson, 2015) trwy ddefnyddio’r adnoddau newydd sydd ar gael ar y cae chwarae i gadw’n heini a dysgu fwy am fwyta’n iach wrth dyfu llysiau yn yr ardd. Mi fydd hyn yn adeiladu ar y trefniadau effeithiol sydd yn barod yn ei lle ar gyfer “hyrwyddo bwyta ac yfed yn iach” a “cynnig amrywiaeth o weithgareddau ffitrwydd allgyrsiol” (Estyn, 2017). Trwy gydweithio efo aelodau o’r gymuned i ddatblygu’r ardal ac i ddyfnhau dealltwriaeth byddant yn datblygu i fod yn “dinasyddion egwyddorol, gwybodus”. Noda Nature Days (2018) bod y Pedwar Diben yn medru cael eu datblygu trwy’r defnydd “of school grounds for problem solving activities across the curriculum”. 
Un o’r gwendidau a cheir i’r prosiect yw staffio. Yn arferol, o fewn ystafell dosbarth yn CA2 ceir un athro efo’r dosbarthiadau yn rhannu cynorthwywyr dosbarth. Er mwyn cynnal sesiynau yn yr amgylchedd dysgu allanol, yn enwedig yr ardal coedwig, bydd angen sicrhau bod digon o aelodau o staff ar gael i ofalu am y disgyblion er mwyn osgoi problemau iechyd a diogelwch. O fewn yr ysgol ceir rhai disgyblion â phroblemau ymddygiad. Weithiau mae’r disgyblion hyn yn tarfu ar y dysgu mae’r disgyblion eraill yn derbyn. Wrth weithredu’r prosiect hyn mi fydd rhaid sicrhau bod pob disgybl yn derbyn y cyfle gorau i ddatblygu o fewn yr amgylchedd awyr agored. Er mwyn gwneud hyn bydd angen sicrhau bod aelod o staff lles ar gael yn ystod y sesiynau i wirio ymddygiad y disgyblion. Ceir rhai bygythiadau allanol i’r prosiect megis diffyg cydweithrediad oddi wrth aelodau o’r gymuned. Er bod y prosiect yn un cymunedol nid oes ffordd o sicrhau bydd y gymuned yn barod i gynorthwyo trwy roddi eu hamser neu adnoddau. Ar ôl datblygu’r amgylchedd dysgu mi fydd angen gwahodd arbenigwyr o asiantaethau allanol i gynnal sesiynau efo’r disgyblion. Mi fydd angen cyllid er mwyn talu’r arbenigwyr hyn ac felly mi fydd rhaid sicrhau bod digon o gyllid ar gael. Ar y llaw arall ni fydd angen llawer o gyllid wrth fynd ati i ddatblygu’r amgylchedd dysgu allanol oherwydd mi fydd rhan fwyaf o’r adnoddau yn cael ei rhoddi gan y gymuned a ni fydd angen talu unrhyw un i gynorthwyo gan mai gwirfoddolwyr byddant. 
Yn syml, mi fydd y prosiect cymunedol ysgol hon yn canolbwyntio ar ddatblygu amgylchedd dysgu allanol yr ysgol efo cymorth aelodau o’r gymuned a rhieni'r disgyblion. Yn dilyn y datblygiad hwn mi fydd y disgyblion yn cynnig mwy o gyfleoedd i’r disgyblion dysgu yn yr awyr agored gan wahodd arbenigwyr i gynnal sesiynau efo’r disgyblion. Y gobaith yw fydd y newid hwn yn cael effaith positif ar gynnydd/safonau’r disgyblion ar draws yr ysgol.  Wrth fynd ati i gynllunio’r prosiect hwn roedd rhaid i mi ystyried rôl y gymuned o fewn addysg plant ac fe ddysgais lawer a fydd yn fy nghynorthwyo wrth i mi fynd i weithio ym myd addysg. 
Penderfynais ar ddechrau’r broses ei fod yn bwysig sicrhau bod y Pedwar Diben yn cael eu datblygu o fewn y prosiect gan eu bod yn chwarae rôl mor bwysig o fewn y cwricwlwm newydd. Gellir cysylltu hyn efo un o’r Safonau Proffesiynol (SAC) sydd yn ymwneud ag addysgeg, yn benodol hyrwyddo. Mae’r safon SAC yn trafod “sicrhau mai’r pedwar diben sy’n llywio profiadau dysgu” (Llywodraeth Cymru, 2017). Noda Llywodraeth Cymru (2009), 
“Mae’r awyr agored yn amgylchedd delfrydol ar gyfer dysgu trwy brofiadau, am ei fod yn cynnig cyfleoedd unigryw i fod yn greadigol, i symud o gwmpas, i fod yn swnllyd ac i gymryd risgiau”
Credaf ei fod yn bwysig i gynnwys dysgu awyr agored o fewn y cwricwlwm er mwyn rhoi'r cyfle gorau i bob disgybl beth bynnag yw ei thalent neu ei allu. Yn fy marn i mi fydd y prosiect yma yn un llwyddiannus a fydd yn fuddiol i’r disgyblion, yr ysgol a’r gymuned ehangach. 
[bookmark: _GoBack][bookmark: cysill](3822 o eiriau + 150 Dadansoddiad SWOT)

Atodiad A – Cynllun o ardal allanol Ysgol A

Atodiad C – Dadansoddiad SWOT
	
	HELPGAR
	NIWEIDIOL

	MEWNOL
(o fewn yr ysgol)
	Cryfderau
· Ymrwymiad disgyblion - disgyblion yn mwynhau bod allan yn yr awyr agored ac felly yn fwy parod i gyflawni gwaith.
· Arbenigedd staff - athrawon sydd yn dda iawn yn bynciau penodol e.e. Mathemateg = garddio a gwerthu llysiau - trin a thrafod arian.
· Wedi derbyn ‘Wobr Sgolion-Eco Platinwm’.
· Cyngor Eco – llais y disgybl yn gryf. 
· Defnydd da yn cael ei wneud o’r amgylchedd awyr agored wrth ddysgu yn y Cyfnod Sylfaen yn barod.  

	Gwendidau
· 1 athro i bob dosbarth yn CA2 gyda’r dosbarthiadau yn rhannu cynorthwywyr dysgu 
· Rhai disgyblion a phroblemau ymddygiad sydd yn tarfu ar draws dysgu’r disgyblion eraill yn eu dosbarth 


	ALLANOL 
(tu allan i’r ysgol)
	Cyfleoedd
· Cryfhau’r perthynas rhwng yr ysgol a’r gymuned.
· Datblygu pob un o’r pedwar diben:
· Unigolion iach, hyderus – adnoddau cae chwarae, tyfu llysiau.
· Dinasyddion egwyddorol, gwybodus - gweithio efo aelodau o’r gymuned, tyfu a gwerthu llysiau.
· Cyfranwyr mentrus, creadigol – creu tai/byrddau adar, marchnata
· Dysgwyr uchelgeisiol, galluog – datblygu amrywiaeth o sgiliau academaidd a phersonol. 
· Cynnwys rhieni yn addysgu eu plant
· Cyllid - ni fydd yn costio llawer i ddatblygu’r ardal coedwig na’r ardd.


	Bygythiadau
· Aelodau o’r gymuned efallai dim yn barod i gynorthwyo trwy roddi eu hamser neu adnoddau.
· Cyllid – angen talu arbenigwyr i gynnal sesiynau efo disgyblion ar draws yr ysgol e.e. sesiynau rygbi, creu cynefinoedd i fywyd gwyllt. 

